**Om en del stedsnavn på Øyungen og området rundt som kan være av interesse for hyttefolket.**

Fra gammelt av ble det først og fremst satt navn på steder som var av betydning for folk, vatn og elver var viktige pga fiske, fjelltopper var det liten interesse for. Seterdrift vet vi det kan ha vært så langt tilbake som på 15-1600-tallet. Øyungen var derfor opprinnelig brukt som navn på det som seterfolket til daglig bare kalte Sjøen. Øyungen betyr rett og slett "innsjøen med øyene". Etter hvert ble navnet brukt om setervangen, om området rundt og om fjella innenfor. Det er altså ikke ett spesielt fjell som bærer dette navnet. Mer om det senere.

Når vi er inne på Sjøen, øyene har aldri blitt kalt øyer, men holmer. Den største, med sporvogna på, heter Holmen. Steinen som stikker opp like utenfor på siden som vender mot båthusa, heter Kråka. Nordre Kråka ligger opp mot oset der Lona renner ut i Sjøen. Lona betyr "stilleflytende elv". Øyungsåa, ofte bare kalt Åa, er naturligvis åa - elva som renner fra Øyungen.

Over Åa var det flere va som førte til beiter på andre siden. Hver seter hadde sitt va slik at buskapen skulle bli fordelt. Øvre vaet, der Staupholstien går over den "nybygde" kloppen, heter Storilvaet. Vaet bortenfor øvre parkeringsplass heter Liervaet. Lenger ned er Bangsbergvaet og Rudsvaet, her er det mer eller mindre gjengrodd. Lokkbakkene fra setrene der buskapene gikk i forskjellige retninger, ble ødelagt ved hyttebygging.

Fra setervangen gikk det flere hovedstier. En gikk mellom Tørud og Doglo-lykkjene og nedover/ bortover Skvalderhalla til setrene på Skvaldra, den er fortsatt synlig i terrenget og delvis merket med opplagte steiner og noen blå merker i trærne. Skvalderhalla er lia mellom Øyungen og Skvaldra.

En annen sti gikk rett innover fjellet og var før krigen blitt merket med Turistforeningens T-er. Der stien kom opp på snaufjellet, delte den seg. En sti fortsatte rett innover fjellet mens en tok til høgre mot Sjøen. Dette stedet/ området ble i min barndom/ oppvekst av alle kalt Danseren (misforstått?) Navnet kan muligens ha noe med at ungdom kom opp på setra for å danse på lørdagskveldene, men å dra innover fjellet for å danse, virker litt underlig. En sti gikk fra vangen over Storilvaet og til Staupholen. Denne er nå erstattet av veg der den gikk øverst i det som nå er hyttefeltet. Disse siste stiene er tydelige og mye brukt.

Det gikk også en smal sti fra vangen og ned til Kattugletjennet, den forsvant da det ble bygget veg fra Kvarstadsetra og opp.

Går vi videre innover/ oppover den gamle fjellstien fra stiskillet mot Sjøen, kommer vi etter hvert til Danseren og, like etter, forbi Jomfrua som nok har fått navnet sitt etter formen på toppen med en liten og en litt større kul (bryst).

Nå er vi framme ved Kjellerdalen, her renner Kjellerbekken ut fra noen kaldkjeller (kilder) og ned i Sjøen. Øverst i Kjellerdalen går stien mellom to høgdedrag/ fjell. Fjellet til venstre har ifølge gamle overleveringer flere navn: Tua, fremre Tua (for å skille det fra den større Tua lenger inn) og, av samme grunn, Kjellerdalstua. Sett fra Sjøen har da også dette fjellet en fin tueform der det ligger midt i Kjellerdalen. Fjellet til høgre har ikke eget navn (misforstått av noen benevnt som Øyungsfjellet), det blir derimot sammen med fremre Tua kalt Tuene. Stien går altså mellom Tuene, men siden navnetradisjoner ofte er muntlige og dialekt var i vanlig bruk, sa folk Tuen - som altså er en flertallsform.

Kommet vel forbi Tuen(e), kommer vi til et stidele, stien rett fram går til Tua, stien til venstre går til den gamle Hestgjeterhytta i Godlidalen, nå turistforeningshytte langs Rondanestien.

Vi fortsetter til Tua, Ringsaker kommunes høgeste fjell. Vi som er vokst opp med og har aner med tilknytning til Øyungsfjellet, sier Tua. Det var en gang en språkprofessor fra Vestlandet i Norsk språkråd som fikk gjennom at alle tue-navn i Norge skulle skrives med v, derav det offisielle navnet Tuva. Herfra kan vi se østover mot Trysilfjellet, videre sørover mot Nordhue og Brumundkampen, under oss har vi Londalen .

Tar vi stien over til nabofjellet Taterungskampen, får vi i klarvær en fantastisk utsikt over området og fjella i horisonten, Rondane, Jotunheimen, Valdres, Skreia... På nordsiden av Tua og Taterungskampen brer Storenga seg utover, på vestsiden av Taterungskampen ligger Godlidalen under oss. Som navnet tilsier, er dette den gode dalen med lier fulle av godt beite. Dalen har ikke mindre enn 80 kaldkjeller. Om navnet Taterungskampen: Sagnet forteller at ei taterjente i Østerdalen var blitt gravid med en bonde. For å skjule dette, rømte hun til fjells og fødte ungen der.

Går vi nordover fra Taterungskampen over Storenga, vil vi etter hvert komme inn på Høgfjellsstien mellom Nysætra, Øyungen og Nyskolla. Følger vi stien østover mot Hemmelkampen, vil vi før denne og på sørsiden mot Londalen se en liten forhøyning i terrenget med ei kaldkjelle et stykke nedenfor. Dette er Drammen, kvilested for folk som gikk med hest til eller fra Prøva i Øyer, hestgjeterhytta innenfor Birkebeinervegen (som er bygget senere). Ved Drammen fant de drikkevatn, litt ly, oversikt over terrenget og en grunn til å ta seg en velfortjent dram, de hadde gått omtrent halvvegs.

Stien fortsetter sørover under Hemmelkampen som er vel verd et "sidesprang". Da denne var et av "10 topper i Ringsaker" målene i 2014, ble det dannet en sti til topps opp til den største varden. Går/ klyver vi til vi kommer helt utpå østsiden av toppen, får vi en fantastisk utsikt nord- og østover med Rendalssølen, "Sølens rand", Trysilfjellet, Hemmelfjellet osv. Under oss ligger Hemmeltjennet, Hemmelsjøen og Hemla med Hemmelbogen. Forklaringen på navnet Hemmelkampen er som følger. Når fjell fikk navn, fikk de ofte navn etter vatn eller elver i nærheten der det passet seg. Elver og vatn var jo navnsatt fra eldgamle tider. Det gammalnorske verbet "hemle" betyr både "svulme opp, auke" og "bevege seg rolig, langsomt". Begge deler passer godt på Hemla, den kan svulme opp voldsomt i kraftig regnvær eller snøsmelting, samtidig har den mange flate partier der den beveger seg rolig, langsomt. Under dansk embedsmannsvelde ble navnet feiltolket til begrepet himmel. Godt gjort da at det rette navnet holdt stand gjennom muntlig tradisjon i alle hundreåra etterpå

Videre sørover går stien over Svartkampen, muligens kalt så fordi den ser mørkere ut enn de øvrige fjella i Londalen når den ligger i skyggen.

Vi har nå beveget oss rundt Londalen. Nede i Londalen er det noen navn vi kan merke oss. Lona dannes av østre og vestre Lona, den østre kommer innefra Storenga, den vestre fra oppunder Tua, disse to møtes ved Klyfta. Ei klyft har vi for eksempel der to kvister/ greiner møtes med fasong som en sprettert, og slik ser bekkene ut ved Klyfta. Det beklagelige er at nå har beveren inntatt Londalen, bygget seg hytte og demning ved Klyfta uten byggeløyve og satt området under vatn. Det samme har skjedd et stykke lenger ned, ved Eliashølen, tidligere en god fiskeplass der en Elias i sin tid sikkert dro inn mange fine ørreter. En høl er et djupt område i bekk eller elv, ofte flyter vatnet stille her. Nedenfor Eliashølen går Kvanndalen opp, oftest er a'en uttalt mer som e. Det vokser en god del kvann etter den fine bekken som går nedgjennom her. Om vinteren finner folk seg fine raste- og solplasser oppe i dalen, skiløypa over til Godlidalen går på motsatt side. Det går en fin, men steinete sti på vestsiden av Sjøen og opp gjennom Londalen, den går over Lona like ovenfor Klyfta.

Fra Høgfjellsstien over Svartkampen går det østover en sti ned til Skjenahauga (flertall) og Pedersenhytta der. Pedersen var en ungkar fra Furnes, forholdsvis liten av vekst, som fikk lov til å sette seg opp ei bu her inne. Alt av materialer bar han inn fra vangen på Øyungen, av og til hjulpet av Ole Ellefsæter. Hit syklet og gikk Pedersen fra bygda i helgene, sommer som vinter. Julekvelden dekket han til to i tilfelle det skulle komme noen innom, det ble nok mer besøk i påsken. Men skjærtorsdag i 1977 var det et forrykende uvær i fjellet. Langfredag spente Per Berg Eid, den gang almenningsbestyrer i Furnes med hytte oppunder Svartkampen, på seg skiene for å finne ut hvordan det sto til med Pedersen etter uværet. Det var godt han hadde tatt med seg spade for noen hytte var ikke å se da han kom fram, bare staken på mønet stakk opp av snøen. Da han hadde gravet seg så langt ned som til døra, fikk han se ei hand som krafset snø gjennom dørsprekken og inn i hytta, døra slo utover. Pedersen var ikke alene om å bli innesnødd den gangen, mange, særlig på Sjusjøtraktene, måtte komme seg ut eller få hjelp til å redde seg ut gjennom vinduene.

Nok om det, det er mer å fortelle om Skjenahauga, disse småhaugene som ligger her nede. Øst for Skjenahauga var det fra gammalt hest og sau som hadde beiterett, kua måtte gjeterne passe på så den holdt seg på Øyungssiden. Men om høsten er det sopptid og kua er vill etter sopp, da var den vanskelig å holde styr på og ofte "skjene" den langt av garde på jakt etter soppen, over Skjenahauga og utgjennom. Verbet "skjene" betyr noe slikt som å flyge/ løpe fort hit og dit bortgjennom.

Jeg husker fra min oppvekst at det lå hestgjetere både i Prøven, i Godlidala og på Stauphola, (dativsformer for moroskyld, vanlig etter en del preposisjoner i de fleste hedmarksdialekter, som på tysk). Før Svartedauen hadde øyungsfolk ei hestgjeterbu (steinhytte) ved Hemmeltjennet, etter Svartedauen utvidet de urettmessig området sitt østover og satte opp ei plankebu (lafteplank som disse billighyttene på plantesentrene) på ei grasslette ved nordenden av Hesttjennet. En kan fortsatt finne rester etter grunnmur og peisstein. Vaet hestgjeterne brukte over til Staupholen ligger nord for der Staupholstien nå går over Hemla.

Tar vi innover Staupholstien fra der Høgfjellsstien kommer ned på denne, går videre forbi stien opp til Eidsbu og 50-100m til, finner vi etter stien et frodig område med variert planteliv. Her kan vi ta utover Finntoppvollene (finntopp/ finntott, grasart som er farlig for hester) og uten sti lett komme ned til Rondanestien mellom Øyungen og Nysæterdjupendal/ Djupendal. Fortsetter vi derimot på Staupholstien til vi er oppe på høgda og kan se østover, går det en liten sti opp til Kåreplassen (etter Kåre Brenden som pleide sitte her under reinsdyrjakta) med god oversikt over myrområdene rundt Kroksjøen. Går vi ikke opp til Kåreplassen, men følger Staupholstien utgjennom bakken et lite stykke, tar Høgfjellsstien (som fra stikrysset mot Svartkampen har vært sammenfallende med Staupholstien), av til høgre, den går rett nordvest for Djupendal og ender nede på Nysætra.

Rundturen Rondanestien fra Staupholstien til Djupendal, Høgfjellsstien opp til Staupholstien, Staupholstien ned til Storilvaet og hyttefeltet blir av oss gamle øyungstravere gjerne kalt Gretestien etter Grete Ulven og meg. Anbefales herved.

Tilbake på Øyungen kan vi ta stien rett opp fra øverste svingen på vegen opp gjennom hyttefeltet. Like før vi kommer fram til Sjøstien fra vangen ligger et lite tjenn (tjern) som holder på å gro igjen, Mortenstjennet. Ingen jeg har snakket med har noen formening om hvorfor det har dette navnet.

Takk for følget og god tur på jakt etter fine opplevelser i Øyungsfjellet.

Hilsen Grete Rindal Jakobsen.

PS. Det jeg kan om alle disse stedsnavnene, har jeg lært av far Sigurd Rindal som hadde dem fra blant annet Mekkel Nerhagen, og av Ole Erik Storihle som bodde mye hos Mekkel og kona Alis i hytta deres på vangen i oppveksten, men som har det fra sin far som kom fra Storile. Forklaringer når det gjelder det språklige, har språkkjennerne Reidar Bækkelund og Trond Røhnebæk hjulpet meg med opp gjennom åra.